《再题谢君生圹诗后》
清代·洪繻

黄土抟作人，幻成亿万身。一朝堕黑劫，千里为幽垠。

人物委虫堕，江山生鬼燐。哀哉东瀛土，竟与北邙亲！

千峰万壑间，惨淡蓬蒿尘。华表归辽鹤，城郭殊人民。

惘惘市廛间，如行墟墓滨。真仙泣铜狄，故老悲荆榛！

积骨封三观，薄殡盈九闉。家家守俘馘，日日输鬼薪。

蓬莱气寂寞，薤露声酸辛。大哉方壶图，亦与生圹均。

生者永埋没，死者永沈沦。视死如视生，我爱谢茂秦。

谢客愿生天，青山豫卜邻。地非故乡故，体是陈人陈。

经营壤泉异，封树窀穸新。嵯峨石翁仲，荦礐瓦麒麟。

世已无华夏，君自享秋春。于下开隧道，于上开墓门。

未掩苌弘魄，先招屈子魂。天地供幕席，风火俟转轮。

泰山为𥲤俎，北海为牺樽。大块为鼻祖，百代为云孙。

太祝岁祈死，少微月告存。遥悬归寝地，亲署葬诗坟。

生抱无涯感，死抱不朽尊。未生、未死间，皆以骈牳论。

旷达同司空，滑稽异齐髡。后有凭吊客，呼作谢公墩。